**Ezetaerre** é un grupo de hip hop galego formado na Coruña no 2015.

Traxectoria
-----------

A traxectoria do grupo comezou en xuño de 2015, cando os tres integrantes fixeron unha canción satírica contra a fusión de dúas facultades na Universidade da Coruña. O nome da banda vén das iniciais de "El zulo rojo", xa que así era como lle chamaban ao piso no que vivían, daquela, dous dos integrantes. A finais dese mesmo ano, publicaron *Berros do mar*, tema que se integrou posteriormente na maqueta do grupo, publicada en marzo de 2016 e composta por 10 temas.

En maio de 2016, gañaron o III Premio Revenidas de Música Emerxente, que lles deu a oportunidade de actuar en directo na edición dese ano do Festival Revenidas (Vilaxoán). En xullo do mesmo ano, o grupo publicou *A herdanza do vento*, con Iago Pico na produción e Néboa Films na realización do videoclip. Foi o primeiro traballo do grupo da man do selo independente Santa Guerrilla .

En febreiro de 2017, o grupo editou o seu primeiro traballo de estudo, *Aspiracións mínimas e urxentes*, un LP de 8 temas producido por Iago Pico en Pousada Son Studios. O día do lanzamento do disco, a banda publicou na súa canle de YouTube un videoclip por cada tema do disco, sendo a primeira banda galega en sacar 8 videoclips nun mesmo día. En novembro dese ano, e como homenaxe ao centésimo aniversario da Revolución Rusa, a banda editou o seu EP *100*. Este álbum, composto por 3 temas, contou coa produción de Iago Pico e a colaboración dos grupos Satxa e Banda Bassotti.

En novembro de 2018, publicouse o seu segundo disco, titulado *Pólvora e tormenta*, da man do selo New Beats. Este disco, no que fan paralelismos coa Gran Depresión e o Dust Bowl que asolaron os Estados Unidos de América na década de 1930, consta de 11 temas e contou con numerosas colaboracións, entre elas as de High Paw, ZOO ou La Pegatina.

No 2020, a banda anunciou un parón indefinido nas súas redes sociais, a consecuencia da pandemia da COVID-19. Porén, a banda colaborou nese ano e no 2021 con outras bandas galegas, como SonDaRúa, TIAM Gz, Pants Off ou Dakidarría.

Membros
-------

* Miguel García (Garchu): MC
* Juan Pirola (Pirola): MC
* Pedro Iglesias (Petrowski): MC, beatmaker

Discografía
-----------

### Álbums

* *Aspiracións mínimas e urxentes* (Santa Guerrilla, 2017)
* *Pólvora e tormenta* (New Beats, 2018)

### EPs

* *100* (Santa Guerrilla, 2017)

### Sinxelos

* *A herdanza do vento* (Santa Guerrilla, 2016)
* *Non é verán de Estrella Damm* (Santa Guerrilla, 2017)
* *Esmorga Inferno* (Santa Guerrilla, 2018)
* *A insurxencia por vir* (New Beats, 2019)

Notas
-----

1. 1 2 3  ""Somos a xeración á que lle toca mover ficha"". *Sermos Galiza*. Arquivado dende o orixinal o 07 de setembro de 2017. Consultado o 16 de marzo de 2017.
2. ↑  "#Rev16MúsicaEmerxente". *Revenidas*. Arquivado dende o orixinal o 16 de novembro de 2017. Consultado o 16 de marzo de 2017.
3. ↑  "Ezetaerre soltan na rede 8 videoclips nun día". *GZmúsica*. Consultado o 16 de marzo de 2017.
4. ↑  KristiamSoto (2017-11-29). "La Revolución vuelve con Ezetaerre y "100" | Funkmamma". *Funkmamma* (en castelán). Arquivado dende o orixinal o 07 de febreiro de 2018. Consultado o 2018-02-06.
5. ↑  culturagalega.org (2018-11-16). "A formación rapeira presentan hoxe o seu segundo traballo longo". *culturagalega.org* (en castelán). Consultado o 2020-09-13.
6. ↑  "Ezetaerre: "Ademais de loitar na rúa, hai outras cousas moi importantes no día a día como coidarnos entre nós"". *Praza Pública*. 2018-11-22. Consultado o 2020-09-13.
7. ↑  "Xa escoitamos o último de Ezetaerre "Pólvora e tormenta"". Consultado o 28 de abril de 2020.
8. ↑  "O trío hip hop Ezetaerre publica o seu segundo disco, 'Pólvora e tormenta'". *Nós Diario*. 11 de novembro de 2018. Consultado o 28 de abril de 2020.
9. ↑  "Isto levounos á conclusión de que, en consecuencia, debíamos repensar o noso proxecto e o seu enfoque para enfrontarnos". *Twitter*. Consultado o 2022-02-14.

Véxase tamén
------------

### Ligazóns externas

* Web oficial
* Canle de YouTube do grupo

|  |  |
| --- | --- |
| Control de autoridades | 
* Wd: Q28950085
* MusicBrainz: ID

 |